300 ezer forintos bírságot kapott egy Lehel téri piacos, mivel az állam szerint

nem jó áron kínálta portékáját.

Az Innovációs és Technológiai Minisztérium leírása szerint a közösségi oldalakon olyan fotók terjedtek, amik szerint valahol drágán kínálják a csirkehúst. Erre lépett a minisztérium, és a fogyasztóvédelmi hatóság munkatársai helyszíni ellenőrzést végeztek a budapesti Lehel és Fővám téri piacokon 2020. március 18-án.

A vizsgálat tapasztalatai szerint a fényképeken látható csirkehúsárak túl magasnak voltak tekinthetőek,

más üzletekben nem ennyibe került a csirke,

amikor ott jártak. Ezért a vállalkozóval szemben fogyasztóvédelmi hatósági eljárás indult, amely 300 ezer forintos bírság kiszabásával zárult.

A minisztérium közlemény szerint a fogyasztóvédelem már február végétől kiemelten vizsgálja, hogy a kereskedők nem

használják-e ki a magasabb kereslet adta lehetőséget,

nem élnek-e vissza a vásárlók járvány okozta aggodalmaival. Azt nem részletezték, hogy tulajdonképpen mit vizsgálnak, mennyiért szabályos drágábban kínálni bármit, mint más boltok.

Korábban Nagy István agrárminiszter ostorozta a henteseket, szerinte csak száz forinttal lehetne drágább a csirkehús mint korábban és ellenőrzést kért rájuk. Ugyanígy a Magyar Broilerszövetség is túl nagynak ítélte meg egyesek áremelését, "arcátlannak" tartják azt, aki 1450 forintért megveszi a csirkemellet és 3000-ért eladja.